**Karol Skřipský** (\* 15. júl 1908, Brno – † 10. marec 1993, Urdorf, Švajčiarsko) bol slovenský dokumentarista a fotograf, ktorý výrazne zasiahol do vývinu etnografického dokumentárneho filmu na Slovensku.

Karol Skřipský bol už od mlada fascinovaný horami a prírodou. Od konca dvadsiatych rokov často navštevoval aj Slovensko a pohoria ako Vysoké Tatry a Malú Fatru. V roku 1932 sa ako ako dvadsaťštyriročný presťahoval do obce Štefanová vo Vrátnej doline, kde postavil a prevádzkoval horský hotel. Tu sa začala jeho intenzívna fotografická činnosť a do povedomia fotografickej verejnosti vstúpil v roku 1938 výstavou v brnianskom múzeu.

Začiatky
--------

Karol Skřipský debutoval v roku 1947 krátkometrážnou reportážnou snímkou *Zletová predohra v Tatrách*. O rok neskôr sa mu podarilo napriek obdobiu schematizmu nakrútiť film *Oživená hlina*, ktorý sa dá označiť ako predchodca filmov o umení. Prelína sa v ňom etnografická téma tradičnej modranskej keramiky s pokusom o zachytenie tvorby Ferdiša Kostku. Napriek tomu, že časť autorov non-fiction produkcie neskôr prešla k hranému filmu, pre Karola Skřipského sa dokument stal doménou a v roku 1954 nakrútil celovečerný populárno-vedecký film o tatranskej flóre *Kvety Tatier*.
V roku 1957 bol utvorený *Krátky film*, v rámci ktorého vzniklo aj *Štúdio populárno-vedeckých filmov* a jeho vedúcim sa stal Karol Skřipský. Táto situácia mala kladný dopad na non-fiction tvorbu a podnietila aj vznik etnografického dokumentu, ktorému sa Skřipský venoval.

Etnografický dokument
---------------------

Dôležitou snímkou bola *Pieseň farieb a tvarov* (1960), najmä kvôli Skřipského spolupráci s ďalšou dôležitou postavou etnografického dokumentu na Slovensku, Martinom Slivkom. Film kladie dôraz na emocionálne pôsobenie a vyzdvihuje estetické hodnoty ľudovej tvorby bez stôp populárno-vedeckého výkladu. V ďalších dielach ako *Stvoritelia* (1964) a *Obyčajné drevo* (1964) zaznamenáva tradičné remeslá a prináša obraz jednoty človeka a práce.
Vo filme *Žiarske rekviem* (1966) spája smútok nad smrťou s obdivom k spôsobu života, ktorý napriek nepriaznivej situácii uchováva základné mravné hodnoty. O rok neskôr nakrúca dielo *Sená na Doščanke* (1967), ktorému dominuje charakter podtatranského kraja, mentalita ľudí, ale aj ťažké sociálne podmienky.
Za jeho vrcholné dielo sa považuje film *Štyri dni Ľudovíta Čonku* z roku 1967. Je to portrét človeka, ktorý žije uprostred opustenej východoslovenskej nížiny. Vo filme sa neodohráva žiadna veľká dráma, dominuje mu rytmus ľudskej existencie a plynutie času. Vyzdvihuje spätosť človeka s prírodou a snímka tak nadväzuje na líniu dokumentárnych filmov Roberta Flahertyho.

Politický dokument
------------------

Prostredníctvom filmov o Slovenskom národnom povstaní sa Skřipský dotkol aj témy aktuálneho politického dokumentu. Nakrútil filmy *Žijem* (1964) a *Príbehy z Roháčov* (1965). Tieto filmy vychádzajú z prostoty výrazu, bez estetického a ľudského patetizovania evokujú situáciu z vojnovej doby.

Charakteristika tvorby
----------------------

Karol Skřipský sa vyprofiloval ako tvorca autorských filmov – bol scenáristom, kameramanom a režisérom, čo mu umožňovalo rozvíjať vlastnú originálnu poetiku. Pre jeho diela je príznačný výtvarne komponovaný záber s harmonickou kompozíciou veľkých jednofarebných plôch, so starostlivo vyváženými hmotami, vzdialený akémukoľvek náznaku reportážnej neuzatvorenosti, dynamickosti. U Skřipského spôsobu nakrúcania často dominovalo očarenie obrazovo vďačnými parciálnymi motívmi, preto koncepcia celku sa často dotvárala v úzkej spolupráci so strihačom a dramaturgom. Jeho filmom dominuje prítomnosť tradície, jedinečnosť momentu a večnosť prírody. Vyzdvihoval harmóniu a jednotu človeka a prírody, pričom často prelínal etnografické a sociálne prvky.

Emigrácia
---------

Po roku 1968 emigroval do Švajčiarska a jeho diela boli stiahnuté z distribúcie. V exile sa venoval filmárskym a najmä fotografickým projektom. Námety zbieral na svojich cestách po Európe, Prednom Oriente, Amerike a Afrike, pričom ostal verný prírodným motívom a horám. Svoje dielo mohol na Slovensku a v Česku predstaviť až po roku 1989.

Filmografia
-----------

* *Zletová predohra v Tatrách* (1947)
* *Severnou stenou na Kriváň* (1947)
* *Na lyžiach cez hrebene Tatier* (1947)
* *Oživená hlina* (1949)
* *Cesta k slnku* (1949)
* *Kedysi a dnes* (1951)
* *Výživa dojčiat* (1952)
* *Kvety Tatier* (1954)
* *Na ľadovcoch Mont Blancu* (1956)
* *Tatranský národný park* (1958)
* *Srdce Nízkych Tatier* (1959)
* *Zachraňujeme milióny životov* (1960)
* *Pieseň farieb a tvarov* (1960)
* *Obrázky z Tatier* (1960)
* *Dva Barančeky* (1960)
* *Expedícia TANAP* (1961)
* *Kucany 1962* (1963)
* *Stvoritelia* (1964)
* *Ždiarske rekviem* (1966)
* *Štyri dni Ľudovíta Čonku* (1967)
* *Sená na Doščonke* (1967)
* *Obyčajné drevo* (1967)
* *Mašinka* (1967)
* *Liparské ostrovy* (1968)
* *Sopky na Kanárskych ostrovoch* (1969)
* *Lanzarote* (1969)
* *Gran Canaria* (1970)
* *Dedina slobodných Walsanov* (1971)

Referencie
----------

1. ↑  . Dostupné online.
2. ↑  . Dostupné online.
3. ↑  . Dostupné online.
4. ↑  Macek V.: *K dejinám slovenského dokumentárneho filmu*. Bratislava: Slovenský filmový ústav - národné kinematografické centrum, 1992, s. 35.
5. ↑  Macek V.: *K dejinám slovenského dokumentárneho filmu*. Bratislava: Slovenský filmový ústav - národné kinematografické centrum, 1992, s. 34.
6. ↑  Macek V.: *K dejinám slovenského dokumentárneho filmu*. Bratislava: Slovenský filmový ústav - národné kinematografické centrum, 1992, s. 39.
7. ↑  Macek V.: *K dejinám slovenského dokumentárneho filmu*. Bratislava: Slovenský filmový ústav - národné kinematografické centrum, 1992, s. 52.
8. 1 2 3 4  Macek V.: *K dejinám slovenského dokumentárneho filmu*. Bratislava: Slovenský filmový ústav - národné kinematografické centrum, 1992, s. 60.
9. ↑  Macek V. - Paštéková J.: *Dejiny slovenskej kinematografie.* Martin: Osveta, 1997, s. 266.
10. ↑  Macek V.: *K dejinám slovenského dokumentárneho filmu*. Bratislava: Slovenský filmový ústav - národné kinematografické centrum, 1992, s. 59.

Externé odkazy
--------------

* Karol Skřipský v Česko-Slovenskej filmovej databáze

Autoritné údaje: * abART: 46671
* ISNI: 0000000075203890
* NK ČR: jx20100104003
* SNK: 148715
* VIAF: 106938675
* Web umenia: 9404